Sigurd Sleva

Sigurd Sleva (død 964) var sønn av den norske kongen Eirik Blodøks og hans kone Gunnhild Gormsdatter, og var altså en av Eirikssønnene (eller Gunnhildssønnene). Sigurd omtales i Harald Hårfagres saga og i Håkon jarls saga i Heimskringla, i tillegg til i Fagerskinna og Ågrip. Sigurd har også fått en tått, en kort, anekdotisk fortelling, skrevet etter seg; Tåtten om Sigurd Sleva. Denne er gjengitt i Flatøybok.

I Eirikssønnenes saga, sagaen om Eirik og Gunnhilds sønner, er ikke navnet hans nevnt. Den viktigste av Eirikssønnene var Harald Gråfell. Sigurd omtales som regel sist i rekken i sagaene der Eirikssønnene er listet opp, så han var trolig den yngste, eller en av de yngste av barna deres.Harald Hårfagres saga, kap. 44, Fagerskinna, kap. 5, Ågrip, kap. 5

 Sigurd Sleva blir drept på Alrekstad 
Etter å ha drept farbroren Håkon den gode i 961 og Sigurd Håkonsson Ladejarl i 963, var Eirikssønnene herskere over hele Vestlandet og Trøndelag, med støtte fra morbroren Harald Blåtann i Danmark.Jon Vidar Sigurdsson (1999): 70 Sigurd Ladejarls sønn Håkon motarbeidet imidlertid Eirikssønnene. Snorre forteller i Håkon jarls saga at Sigurd Sleva en gang var hos en mann ved navn Klypp herse i Hordaland. Klypp var barnebarn av Horda-Kåre. I Ågrip og i Tåtten om Sigurd Sleva kalles Klypp for Thorkel Klypp,Ågrip, kap. 8, Tåtten om Sigurd Sleva kap. 1 mens i Heimskringla og Fagerskinna omtales han bare som Klypp.

På gården til Klypp skal Sigurd Sleva ha ligget med kona hans mens Klypp ikke var hjemme. Høsten etter holdt Eirikssønnene ting på Voss, men bøndene der prøvde å drepe dem. Sigurd rømte da til Alrekstad. Da Klypp herse hørte hvor Sigurd befant seg, samlet han flere menn og gikk mot Sigurd. Da de kom til Alrekstad, drepte Klypp Sigurd ved å stikke et sverd i ham.Håkon jarls saga, kap. 9, Fagerskinna, kap. 14, Ågrip, kap. 8

 Referanser 

 Litteratur 
Jón Viðar Sigurðsson, Norsk historie 800-1300. Det norske samlaget, Oslo 1999
Snorre Sturlason, Harald Hårfagres saga, Håkon jarls saga. I: Norges Kongesagaer, oversatt av Anne Holtsmark, Gyldendal, Oslo 1979
Tåtten om Sigurd Sleva hos Heimskringla.no
Ågrip hos Google Books

Kategori:Nordmenn fra vikingtiden
Kategori:Personer fra norrøn tid
Kategori:Fødsler i 940-årene
Kategori:Dødsfall i 960-årene